ወላጅ ለልጁ ደም እንዳያወርስ የተፈጸመ እርቀ ሠላም፡፡
ባሕር ዳር፡ መጋቢት 10/2012 ዓ.ም (አብመድ) በዳባት ወረዳ በተከታታይ አምስት ዓመታት 146 ግድያዎች ተፈፅመዋል፤ 2 ሺህ 387 ዜጎች ደግሞ ከቤት ንብረታቸው ተፈናቅለዋል።በሰሜን ጎንደር ዞን ደባት ወረዳ የሚደርሰውን ግድያ እና የደም መመላለስ እንዲቀር የሠላም ጉዞና ምክክር ተደርጓል። የሃይማኖት አባቶችን፣ ከፍተኛ የመንግሥት የሥራ ኃላፊዎችን፣ የደባት ከተማ ነዋሪዎች እና ሌሎች የማኅበረሰብ ክፍሎችን ያሳተፈው የሠላም ጉዞ እና ውይይት መገዳደል እንደሚያስቀር ተስፋ ተጥሎበታል።የደባት ወረዳ ዋና አስተዳደሪ አቶ ውበት ዘውዱ በሠላም ጉዞው እንዳሉት ወረዳው ታላላቅ ሰዎችን በማፍራት እና ምርታማ በመሆን የሚታወቅ ቢሆንም ከቅርብ ጊዜ ውዲህ ግን ጥቃት ካላደረሰ የማይረካ ካሳን በራሱ እጅ የሚገልግ ዓይነት መገለጫ እየመጣ መሆኑን ተናግረዋል። ‘‘የመገዳደል ብሂል እንደጀብዱ እየተቆጠረ ቤተሰብን እና ማኅበረሰብን እያናጋ ነው’’ ብለዋል። ባለፉት አምስት ዓመታትም በወረዳው 146 ግድያዎች መፈፀማቸውን አስታውሰዋል። ከተፈፀሙት ግድያዎች ጋር በተያያዘ ደግሞ 2 ሺህ 387 ዜጎች ተፈናቅለዋል። ከተፈናቀሉት ዜጎች መካከል ደግሞ 531 ያህሉ ተማሪዎች ናቸው።የመገዳደል አባዜ የሚያመጣወን ጦስ እና መፍትሔውን በሚያመላክት መልኩ ጥናታዊ ጽሑፍ ያቀረቡት የደብረብርሃን ዩኒቨርሲቲ መምህሩ አማረ ጥጋቡ (ረዳት ፕሮፌሰር) ‘‘ቀደም የነበረው የዳባት እሴት መጥፋት የለበትም። ደም መመላለስ ከትውልድ ወደ ትውልድ እየተላለፈ የሚሄድ አስቸጋሪ ሂደት ስለሆነ የሆነ ቦታ መቆም አለበት’’ ሲሉም አሳስበዋል። አባቶች ለልጆች ደም ማውረስ እንደሌለባቸው ያስገነዘቡት ምሁሩ ‘‘ግድያ ሠላማዊ የማኅበረሰብ ሕይወት እንዳይኖር የሚያደርግ ነው’’ ብለዋል።